**Sandnes SVs alternative budsjett 2024 til 2027**

**Tekstforslag - HANDLINGS- OG ØKONOMIPLAN**

1. Sandnes kommune vil styrke arbeidet med inkludering i kommunen, og vil foreta kartlegging av rasisme og diskriminering som grunnlag for arbeidet.
2. Sandnes kommune vil søke om pilotprosjekt for etablering av brukerstyrte sengeplasser til personer med psykiske helseproblem. Dette kan sikre innbyggerne trygge tjenester i ei tid hvor psykisk uhelse er en voksende utfordring samtidig som de økonomiske rammene er begrenset, og kan også være et tilbud til personer som ikke allerede mottar tjenester.
3. Sandnes kommune har ansvar for at alle innbyggerne har trygge og gode liv, også voksne som i liten eller ingen grad er i stand til å beskytte seg selv. Kommunestyret ber administrasjonen legge fram en sak om hvordan kommunen kan inkludere BUFDIR (Barne- ungdoms- og familiedirektoratet) sitt verktøy TryggEst for å hjelpe kommunen til å ivareta risikoutsatte voksne innbyggere.
4. Kommunen er aksjonær i fire vekst- og attføringsbedrifter, men antallet tilrettelagte arbeidsplasser er ikke tilstrekkelig for å møte behovet for arbeidplass i disse bedriftene. Kommunestyret ber om en sak som viser mulighetene kommunen har til aktivt bruk av alle fire vekst- og attføringsbedriftene for å sikre arbeidsplasser til personer fra Sandnes innen både VTA og VTO.
5. I løpet av 2024 legges det fram en plan for arbeidet med omstilling i levekår i forbindelse med at kommunedirektøren foreslår at sykehjemsdekningen reduseres til 17,2 prosent. Arbeidet gjøres i samarbeid med tillitsvalgte, pårørende, beboere, eldrerådet og aktuelle lag og foreninger.
6. Kommunen skal revidere kompetanseplanen og lage utviklingsplan for virksomhetene. Dette er viktig for at kommunen får rett kompetanse på rett plass, og for at for eksempel kommunalt ansatte med fagutdanning skal få mulighet til å ta høgskoleutdanning, eller at andre får annen relevant kompetanseheving, slik at de kan bidra til å dekke behovet kommunen har når det gjelder arbeidsfordeling og oppgaver.
7. Sandnes kommune har tillit til de ansatte, som må få bruke kompetansen og erfaringene i arbeidet de skal utføre. Kommunen vil i samarbeid med de ansatte og tillitsvalgte gå gjennom rutiner og instrukser for å se på mulig omlegging og forenkling i rapporteringen og arbeidsrutinene. Sandnes kommune ønsker å prøve ut tillitsbasert reform slik som Stavanger og andre kommuner gjør, og legger fram en sak til politisk behandling i løpet av våren 2024.
8. Sandnes kommune vil bidra til at lokalt næringsliv får anledning til å levere varer og tjenester til kommunen. Der vil kommunen blant annet bruke klima, miljø, leveringstid og tilgjengelighet som kriterier. Dette legges fram ved neste revidering av innkjøpsstrategien.
9. Sandnes kommune vil se til Oslo for å vurdere innføring av aktivitetstid til innbyggere over 67 år som mottar hjemmebaserte tjenester, og legger fram en sak for hvordan dette kan gjennomføres.
10. Sandnes kommune vil gjennomføre forsøk med sekstimersdag i en av avdelingene, og ber om at det legges fram en sak for administrasjonsutvalget i løpet av våren 2024. Dette arbeidet gjøres i samarbeid med ansatte, tillitsvalgte og administrasjonen.
11. Kommunalbanken tilbyr kommunene gunstige grønne lån under gitte kriterier. Sandnes kommune skal søke om grønne lån på prosjekter som kommer inn under kriteriene, for på sikt å redusere klimautslipp samtidig som vi reduserer rentebelastningen.
12. Sandnes kommune vil arbeide for at nye tillatelser til havbruksnæringen kun gis til anlegg som garantert er bærekraftige med tanke på økosystemet.
13. Sandnes kommune mener det er viktig at utelivsbransjen drives seriøst, og har fokus på arbeidsforholdene for ansatte. Kommunen skal legge allmenngjort minstelønn til grunn for skjenkeløyve når reglementet skal behandles neste periode.
14. Sandnes kommune skal legge fram en sak for administrasjonsutvalget hvor Sandnesmodellen igjen blir vurdert, for å sikre like lønnsforhold for ansatte.